DOI: 10.14457/tu.the.2017.1578
title: การสื่อสารการตลาดบนช่องทางออนไลน์ของบริษัท เพาเวอร์บาย จำกัด

description: การศึกษาเรื่อง “การสื่อสารการตลาดบนช่องทางออนไลน์ของบริษัท เพาเวอร์บาย จำกัด” มีวัตถุประสงค์ในการศึกษาเพื่อศึกษารูปแบบและการดำเนินการด้านสื่อสารการตลาดบนช่องทางออนไลน์ของบริษัท เพาเวอร์บาย จำกัด และศึกษาทิศทางและแนวโน้มการสื่อสารการตลาดบนช่องทางออนไลน์ของบริษัท เพาเวอร์บาย จำกัด สำหรับการศึกษาในครั้งนี้ รวบรวมข้อมูลด้วยการสัมภาษณ์แบบเจาะลึก จำนวน 6 ท่าน ตั้งแต่เดือนมิถุนายน จนถึง เดือนกรกฎาคม พ.ศ. 2561 นอกจากนี้ ยังมีการเก็บรวบรวมข้อมูลจากแหล่งข้อมูลประเภทเอกสาร และแหล่งข้อมูลอิเล็กทรอนิกส์ที่เกี่ยวข้อง ระหว่างปี พ.ศ. 2560 – 2561 เพื่อใช้ในการศึกษาอีกด้วยโดยผลการศึกษาพบว่า บริษัท เพาเวอร์บาย จำกัด มีการใช้กลยุทธ์อย่าง Omni Channel หรือการช็อปปิ้งแบบไร้รอยต่อทั้งออฟไลน์และออนไลน์ เพื่อตอบสนองความต้องการและพฤติกรรมของผู้บริโภคได้ตลอดทั้ง 24 ชม. เป็นการผสานรวมกันระหว่างการสื่อสารแบบออฟไลน์และออนไลน์ และพบว่า รูปแบบและการดำเนินงานด้านสื่อสารการตลาดบนช่องทางออนไลน์ของเพาเวอร์บายนั้น ประกอบไปด้วยขั้นตอน 8 ขั้นตอน ประกอบด้วย 1.) วิเคราะห์ปัญหาและโอกาส ซึ่งปัญหามาจากสภาพแวดล้อมภายนอกในปัจจุบัน และส่วนแบ่งทางการตลาดจากคู่แข่ง ในขณะที่โอกาสที่เพาเวอร์บายเล็งเห็น คือเรื่องของการอยู่ภายใต้บริษัทยักษ์ใหญ่อย่าง เซ็นทรัล กรุ๊ป และร้านค้าปลีกหน้าร้าน 92 สาขา ณ ปัจจุบัน รวมถึงการเข้ามาของช่องทางออนไลน์ทำให้เกิดการพาณิชย์อิเล็กทรอนิกส์ 2.) กำหนดวัตถุประสงค์ เพาเวอร์บายออนไลน์มีการกำหนดวัตถุประสงค์มาจากผู้บริหารโดยตรง แล้วนำมาวางแผนและดำเนินการการสื่อสารให้ตรงกับวัตถุประสงค์มากที่สุด โดยปัจจุบันวัตถุประสงค์หลักมีด้วยกัน 2 ส่วน คือการสร้างการรับรู้ และการกระตุ้นให้เกิดการซื้อขาย 3.) การเลือกผู้รับสาร และกลุ่มเป้าหมายทางการตลาด การเลือกผู้รับสารจะอาศัยฐานข้อมูลจาก The one card ซึ่งนำไปสู่การขยายกลุ่มเป้าหมายสู่คนรุ่นใหม่ 4.) การเลือกเครื่องมือการสื่อสารการตลาด การเลือกของเพาเวอร์บายออนไลน์นั้น จะขึ้นอยู่กับลักษณะของผู้รับสารและกลุ่มเป้าหมายทางการตลาดที่ต้องการจะสื่อสารและโปรโมชั่นของสินค้าที่ต้องการจะโปรโมทในช่วงนั้นๆ ซึ่งจะมีการใช้เครื่องมือการสื่อสารการตลาด ดังต่อไปนี้ เว็บไซต์ ถึงได้ว่าเป็นส่วนสำคัญที่สุดของเพาเวอร์บายออนไลน์ เพราะเมื่อทำการสื่อสารการตลาดใดๆ ก็ตามออกไปแล้วทางเครือข่ายสังคมออนไลน์จะต้องมีการลิงค์ข้อมูลกลับมาที่หน้าเว็บไซต์ทุกครั้ง อีเมล เพื่อติดต่อสื่อสารโดยตรงกับผู้บริโภค เป็นการสร้างและเพิ่มระดับความสัมพันธ์  เครือข่ายสังคมออนไลน์ เพาเวอร์บายออนไลน์ใช้เพื่อเชื่อมต่อข้อมูลมายังเว็บไซต์ของเพาเวอร์บายโดยตรง ซึ่งแพลตฟอร์มที่เลือกใช้มีด้วยกันทั้งหมด 3 แพลตฟอร์ม และอยู่ในช่วงระหว่างดำเนินการอีก 1 แพลตฟอร์ม ประกอบด้วยเฟซบุ๊ก อินสตาแกรม ไลน์ และยูทูบ 5.) เลือกกลยุทธ์ข่าวสาร กลยุทธ์ข่าวสารของเพาเวอร์บายออนไลน์ประกอบด้วย 3 ส่วน การประชาสัมพันธ์สินค้า การบริการ การทำคอนเทนต์ 6.) การกำหนดงบประมาณในการสื่อสาร เพาเวอร์บายออนไลน์มีการกำหนดงบประมาณในการสื่อสารด้วยกัน 2 ส่วน คือส่วนการสื่อสารการตลาดผ่านเครื่องมือออนไลน์และส่วนการวัดผลทางความสำเร็จของสินค้า 7.) การดำเนินงานตามกลยุทธ์ ทางเพาเวอร์บายออนไลน์มีการวางแผนการดำเนินงาน โดยกำหนดรายละเอียดของแผนงานสื่อสาร เช่น ประเภทของสื่อที่ใช้ วัน เวลา เป็นต้นจากผู้บริหารก่อนเบื้องต้น แล้วนำมาวิเคราะห์หาข้อสรุปอีกครั้ง 8. การประเมินผล เพาเวอร์บายออนไลน์มีการประเมินด้วยกัน 2 ส่วน ได้แก่ ประเมินผลงานจากเครื่องมือการสื่อสารการตลาดและการประเมินผลงานจากยอดการสั่งซื้อสินค้า ด้านทิศทางและแนวโน้มการสื่อสารการตลาดบนช่องทางออนไลน์ของบริษัท เพาเวอร์บาย จำกัด ผลการศึกษา พบว่า ทิศทางและแนวโน้มการสื่อสารการตลาดของเพาเวอร์บายออนไลน์ แบ่งออกเป็นทั้งหมดด้วยกัน 4 ปัจจัย ได้แก่ ปัจจัยด้านนโยบายและการเมือง โดยปัจจัยด้านนี้ส่งผลโดยรวมต่อเศรษฐกิจ อาทิ ทำให้สังคมไม่มั่นคง ปัจจัยด้านเศรษฐกิจ คือเรื่องของการชะลอตัวของเศรษฐกิจภาพรวมในประเทศ ส่งผลให้มีการจับจ่ายที่น้อยลง ปัจจัยทางด้านสังคม วัฒนธรรม วิถีความเป็นอยู่ คือเรื่องของวิถีความเป็นอยู่ หรือพฤติกรรมของผู้บริโภคที่มีการเปลี่ยนแปลงตลอดเวลา รวมถึงต้องดูสถานการณ์และกระแสที่กำลังเป็นที่นิยม ณ ช่วงเวลานั้น และปัจจัยทางด้านเทคโนโลยี ซึ่งค่อนข้างเป็นปัจจัยสำคัญที่ส่งผลกระทบโดยตรง เนื่องจากเทคโนโลยีมีความไม่แน่นอน รวมไปถึงในส่วนของเครื่องมือการสื่อสารการตลาดบนช่องทางออนไลน์ก็มีการเปลี่ยนแปลงตลอดเวลาเช่นกัน ทำให้ต้องมีการพัฒนา ศึกษาและปรับเปลี่ยนปัจจัยดังกล่าวเพิ่มเติมอยู่เสมอ